MAEZTU PEREZ (EH Bildu, 2016-04-22):
Bai, eskerrik asko, presidente andrea.
Beno ba nik ere bai azalpen bategaz hasiko naiz, nik ez dut esan pase foralaren tresna hori orain atera duela lehendakariak, hainbat bider egin dogu gai honetaz berbetan, eta gainera aste honetan egindako hausnarketa beste batzuetan ere egin dau lehendakaria, pase foralaren tresna hori ezartzea gure autogobernua babesteko tresna bezala.
Nik nahi nuena eta ematen du ez naizela oso ondo azaldu, nahi nuena adieraztea da kasu honetan fracking-aren kontuaren pase forala egin dozuela, baina ez Madrildik datorren arau bateri baizik eta Ganbara honetan onartutako arau bati. Pase foralaren osagarri nagusiena delako, oker ez baldin banago, onartzen da baina ez da betetzen, eta kasu honetan hori gertatu da, lege bat onartu egin da hemen, baina Eusko Jaurlaritzak ez du betetzen lege hori, eztabaida hau ez delako juridikoa, Erkoreka jauna, nahiz eta zure hamar minututatik bederatzi irakurketa juridiko bat egin nahi izatea, ez.
Hemen egin behar den lehenengo eztabaida, lehenengo irakurketa politikoa da, joango gara gero eztabaida juridikoetara, baina politikoa da, nahi izanez gero haustura hidraulikoa, fracking-a, Euskal Autonomia Erkidegoan bertan behera geratu ahal delako. Eta ez gara sartu behar eztabaida juridiko batzuetan, zuen eskuetan, Eusko Jaurlaritzaren eskuetan, enpresa publiko baten eskuetan dauden bi baimen bertan behera geratzen baldin badira, Enara Handia eta Angosto. Egia da daudela hitzarmen batzuk Estatu Batuetako enpresa batzuekin, baina promotorea, sustatzailea, publikoa da, Eusko Jaurlaritza.
Beraz, oso erreza da herritarren nahia eta Ganbara honen nahia betetzea, eta horretarako ez gara sartu behar eztabaida juridiko batean Estatuarekin, nahiz eta gustatuko litzaidake jakitea ze terminotan egin den eztabaida hori Estatuarekin egin baldin bada. Aldebiko batzordea eratu zelako, badakigu batzar egon zela, uste dugu baina gustatuko litzaidake okertuta egotea, ea beste batzarrik egon dan. Pentsatzen dugu ez dela egon beste batzarrik, Eusko Jaurlaritzak ez duela defenditu legalki ezta politikoki lege hau, ez zaiolako interesatzen, bere asmoak beste bide batetik doazelako eta da fracking-a egitea.
Eta horregatik esaten nuen lehenengo txandan, badela momentua argi eta garbi berba egiteko herritarrei gai honetan. Eusko Jaurlaritza fracking-a egitea nahi du, ezohiko hidrokarburoak aztertzeko eta posible baldin bada gero ustiatzeko. Jarraitzen dozue asmo berdinarekin jakinik zelan dagoen egoera hidrokarburoen inguruan, zelan dagoen egoera ekonomikoa fracking-aren inguruko enpresetan, jakinik herri honen gehiengo batek ez dauela fracking-a egitea, jakinik gehiengo politiko batek ez duela fracking-a egitea? Jarraitzen dozu egitasmo horiekin?
Hemen daukadan txostena da Angosto baimenaren inpaktu anbientaleko txostena. Argi eta garbi ikusten da hemen zein dan azterketa fasean, ez ustiapenean. Askotan Tapia andrearekin eztabaida horretan, terminologiko horretan sartu garelako oraindik ez dela fracking-a egingo hemen, ez dela egia fracking-aren alde zaudetela. Hemen oso argi esaten da, azterketa fasean sundaketa bat egingo dela eta erabiliko den teknika haustura hidraulikoarena izango dela.
Beraz, ez da posible, edo ez da zilegizkoa edo zuzena guretzako mezu bat botatzen egotea, esatea autogobernuaren kontrako eraso bat dela Madrilek egiten duena, gure eskuetan dagoena, zuen eskuetan kasu honetan betetzea lege horrek esaten duena, eta beste alde batetik, fracking-arekin aurrera jarraitzea. Ez da zuzena guretzako, eta ez da onargarria Madrilen esatea debekuaren alde agertzen zaretela, eta hemen fracking-a egin nahi izatea. Debekatzearen alde zaudete Euzko Alderdi Jeltzalea? Zuen alderdia? Badakit gobernu kide bezala zaudela hor eserita, baina zuen alderdia debekuaren alde bozkatzen duenean, horren alde zaudete? Konpartitzen duzue bozketa hori? Ba, horrela baldin bada bihar bertan, bertan behera utzi zuen eskuetan dagoen baimena.